钦定古今图书集成/理学汇编/经籍典/第067卷 > 《太极图纂要》一卷
## 钦定古今图书集成/理学汇编/经籍典/第067卷 > 《太极图纂要》一卷

### 按廉自序周子太极之说出于易大传孔子之言其为图正所以明易尔故其说之终篇曰大哉易也斯其至矣至于通书虽所以明太极图即所以明易观

其本号《易通》可见矣。要知《易》之两仪、四象、八卦，乃有
画之太极图；阴阳、五行、男女万物，乃无画之《易》。斯图
也，斯理也，实四方上下、古往今来，众理之会。本朝薛
文清公谓：“细心体玩三四十年，庶得其旨。”有志于学
者，须辨此，则于图所见无全牛矣。

### 朱绶易经精蕴二十四卷

### 按绶自序易经精蕴者阐扬四圣之精蕴也周子曰圣人之精画卦以示圣人之蕴因卦以发其蕴维何凡彖传文言系辞说卦皆是若所谓各正性命继善

成性，始开性命之源，以成天下之务，其大《易》之源乎！
宋儒以《周礼》言“太卜掌三易”，故专作卜筮之书，历诋
大圣理义之言，不少假借。愚于此大惧，深求其病，只
作太卜掌三易之一言耳。不知《易》有理、有象、有数，理
即蕴之发象，即精之寓数，因一以积，画卦示象之吉
凶，《系辞》论理之吉凶，数之吉凶，未之明，故立筮人掌
三《易》，以辨九筮之吉凶也。观象玩辞，圣人体《易》，君子
学《易》以成盛德大业至矣。庸人不能，故立占人。筮人
七、八、九、六，揲蓍求卦，不过筮更，筮咸尤细事，且末矣。
太卜所领，大事卜，小事筮，筮短龟长，故圣人列筮人
于龟人之下，卑之也。《易》无不该，天地有此数，不立筮
法以成变化，则天地间缺此一艺，非谓《易》道、《易》象之
大举在此，筮专作占筮之书也。夫子欲加年学《易》，期
无大过，岂在占筮乎？况占筮专于动而不主于静，一
于用而不由于体，求诸神而不求诸己，失无筭矣。使
一委之卜筮，而平日无玩《易》之功，遇吉行之而已，遇
凶避之而已，君子将何以自彊不息？将何以厚德载
物？学者无用辩悔吝“之戒，无用震无咎之悔。”六十四
卦训戒之言，皆作虚文矣。宋儒又谓“有伏羲之《易》，有
文王之《易》，有孔子之《易》。”愚谓：伏羲生于上古，故作《先
天易》，开物以后也；文王生于中古，故作《后天易》，成物
以后也。先天《易》之体，后天《易》之用，孔子因先天卦而
发己之蕴者，即发伏羲之蕴也。因后天卦而发己之
蕴者，即发文王之蕴也，岂复更有孔子之《易》哉。呜呼！
《易》居五经之首，道为天地之先，乃为一数所掩，宁无
害道？洪惟圣朝用为首经取士，崇道至矣。第经生学
士只在占筮授受，岂不误甚？无由挽之回车就道，徒
抱愤耳。皓首穷经，积有岁月，劳无补也。自知得罪于
先儒，取讥当世，独赖圣人为之依归，用以自解云。

### 按都穆序客有问穆者曰易有卜筮之道乎穆曰然主卜筮而作乎曰否请以水喻昆仑上源发而为江汉河淮以迨沟涧溪渠皆水也居溪者曰水以溪而

生也。滨江者曰“水以涧而出也。”举一废百，知水不亦
浅乎！夫《易》备天地之道者也。莫大于天地，而《易》备其
道焉，所以为开物成务之本也。庖牺氏者，具是道者
也。文王、周、孔，阐明是道者也。孔子曰：“假我数年，卒以
学《易》，可以无大过矣。”夫以大成之圣，欲学《易》以免过，
《易》之道可知矣，岂卜筮所可尽哉！阴阳、刚柔、仁义之
道，象辞占变之理，至精至备。圣人居则观其象而玩
其辞，动则观其变而玩其占，定之以仁义中正而主

百姓日用而不知，故立卜筮之法，使之因筮玩占而
趋避焉，是则引愚翊弱之微意耳。“明乎《易》而克体之
者弗事焉。夫《易》以《河图》而作，畴以《洛书》而叙，图书相
为表里，观畴可以知《易》矣。夫龟者，卜之序也。负文出
洛，宜专主夫卜也。禹乃第稽疑于六畴之末，其不重
卜也明矣。皇极之建，即人极之立也。五行者，阴阳刚
柔之用也；五事者，仁义中正之器也；五纪，象也；八政
三德，变也；箕畴，辞也；稽疑，占也。占居象辞变之后，稽
疑居八政三德之末，《易》畴之意概可见矣。故主卜筮
而疑《易》者，水因江溪而生也；合卜筮而言《易》者，水流
而外江溪也。恶足以尚论千古而明四圣之心哉？呜
呼，义理无穷，而人心之灵可以默会。穆也。因《本义》以
发身际时，而忝在位，曷敢妄为异同？第以义理大闲，
不容终嘿，而著作弗遑，莫能仰裨‘《本义》’”，每用耿耿。伏
睹文佩朱公《易经精蕴》而深契焉。其言推本崇正，扩
前哲所未发，其有功于《易》也大矣。因述所以对客者
序之。公名绶，登丁未进士，由翰林检讨出相楚藩，未
老而休，故能深探乎《易》，可嘉也已。

### 按卲宝序易为性命道德之源而开物成务仲尼赞之详矣惟其道无不备故百氏宗之卜筮者伎之至微者也自朱子本义一出学者翕然从之夫方术谈

于庸医，听者不能什一。惟夫和扁一言，虽或尽变轩
岐之书，人将谓其有据也。朱子名冠诸儒，道行今古，
诚吾儒之和扁矣。专主卜筮之说，畴不谓其有据乎
哉？庠序以之而教人，科目因之而取士，习尚成风，安
固而不摇矣。呜呼！此文佩朱公所以深惧，而精蕴之
书不容于不作也。书凡二十四卷，首原羲文作《易》之
“意。继言阴阳阖辟之机，以明继善成性之德，一以孔
子义理之言为主。至于太极理气之分，无极本原之
义，又先儒所未发者。按卦推辞，随爻析义，一览之间，
而四圣之心，昭然在目。其有功于斯道也大矣！虽然，
《本义》无心于晦道，精蕴岂有心于矫弊哉？一念所主，
而得失因之。紫阳有知，必将感其救”正之功也。君曰
“有罪。”此岂然哉。

### 刘绩周易正训

按：绩《自序》：“易，变易也。惟其变，故不滞于一，其用通而
不穷，大事小事，一时万世，民咸用之。故曰彰往而察
来，因贰以济民行。伏羲画卦，文王彖，周公爻，孔子十
翼，先圣后圣，用心一而已矣。虽然，画之所示无方，言
之所指有限。故卦六位，即成《系辞》，不一而足。知幽明
之故，死生之说，鬼神之情状，体也，道也；尚辞、尚变、尚”
象、尚占，用也，器也。引伸触类，又验之以天文地理，人
情物宜，然后可以进德修业，居夷险，处治乱，消息虚
盈，无往无时，不宜成位乎中，而于《易》庶几焉。故《易》非
圣人不能作，非君子不能用。自孟轲没而失其传，汉
以来紊乱古经，以为卜筮之书。宋儒仍之，晦作者之
意，岂足以知下学上达，洁静精微之旨哉！绩当道微
之时，固陋僻居，惧斯文泯灭，采程、朱合经者，附己意
作训，使学者知《易》道之大，千万里之远一辙，千万世
之久一致，穷理尽性，以至于命，后必有知予言之不
诬者。

### 何孟春易疑初筮告蒙约十二卷

### 按孟春自序六经去圣久远简错文误后学类难读易为尤难史记秦焚书周易独以卜筮存汉募群书易独完胡乃亦错误而使人难读也易自翼后五传

至田何，何后分为施、孟、梁丘，并列学官，而传民间者
有费直学田何之《易经》与传十二篇，《易》之本经也。施、
孟、梁丘同出于何。大都《易》在汉，无弗祖田氏者。传言
“刘向以中古文校施、孟、梁丘，或脱去‘《无咎》《悔亡》’”，惟费
与今文合，不知所谓古文又传自谁氏。先儒谓《易》家
著书自王同始。按《传》，何授王同，周王孙丁宽、服生皆
著传数篇，何于宽有“《易》已东矣”之叹？小章句不知视
王所著果谁先后？然则谓著书自同始，吾乌敢断其
然也？《费学传》载其以《彖》《象》《文言》等十篇解上下经《彖》
《象》《文言》杂入卦中，实始费氏，东京马、郑皆传之。费学
既兴，施、孟、梁丘暨京氏学皆废。欧阳公云田之学息，
而古十二篇之《易》亡矣。《春》惟脱去“无咎”、“悔亡”者，其亡
在《文》；《彖》《象》《文言》八卦中者，其亡在简。简错不能无轶，
文误不能无阙。错误、轶阙，于古文均之为亡，而不亡
者，固存也。朱子末年尝悔解经支离，《与张敬夫书》有
“方知汉儒善说经语。”以汉儒只说训诂，使人就此训
诂玩索经旨，意味特深长也。且夫《易本义》，朱子著述
中未尝自满，而序吕伯恭《音训》，谓其犹或有所遗脱。
他日答刘君房、滕珙书，《本义》有摹印之戒，《音训》有改
易之属。夫《音训》，吕盖并陆德明、晁景迂书足之者。德
明《释文》，兼存别本，使人得以所见去取，景迂又得九
十五家是正其文，厥功不细。吕既会梓成书，朱子欲
修补焉，汉以来诸儒传注盖未尝敢忽也。晦庵裔孙
鉴《音训跋》云：“先公经传悉加音训，《易》独否者，以有东
莱此书，今读者乃祗知本义，而不知有音训，此春《易疑》初筮告蒙约之所为录也。”此书春始名《音训补》，从
晦庵志而复标今名者，晦庵自言某易简略，音训则
欲补其遗脱。晁景迂所谓“古训诂简而全，虽数十字
同一训，虽一字兼数用”者，晦庵之所甚契而春之所
为取于约也。呜呼！今之读《易》，君子，未有不患其难者。
“难则疑，疑则筮，不愤不启，不悱不发，举一隅不以三
隅反，则不复也”，于蒙之繇辞见之矣。春此书志在从
古，经传各卷下，鄙意已悉，而各章句下尤详句读、字
义声韵之奇诡者。在我晦庵前，如陆晁、吕氏所辑咸
在，而春之所记忆，及晦庵后各家注，凡若此者参入
焉，以存其疑。晦庵《语录》与《本义》不同者，必具书而互
约。飞伏、象数、占验等类，亦间录一二，以备其例。是固
晦庵所谓《易》中无所不有，苟其言推而通，则亦无害
于《易》者也。呜呼！《传》有之：洁静精微，《易》之教也。荀卿子
曰：“善为《易》者不占。”魏管辂曰：“善《易》者不论《易》。”或劝辂
注《易》，曰：“安可注？”唐刘迅作六书，继六经，惟《易》阙不叙。
春之始为此书也，病其弗博；而终为此书序也，又惧
其病吾约。因冠数图于首，以为告蒙者告，非不自知
其不可也。

### 崔铣读易馀言五卷

### 按铣自序铣童丱居陕闻蜀苏氏茂之讲易心乐之先君子亦笃好是经手录以训及壮仕于京官翰林得阅秘书至今五十年忧喜夷险履行处运无一日

不体夫《易》也，羲皇卦画，文王、周公系辞，夫子作《翼》，一
也。因夫子之赞，明三圣之旨，以贞夫变，以正其履。传
是者，倡于王弼，备于程子，斯时之宜也，《易》之要也。爰
述《管见》，以畅二氏之疑。